Kuluttajatuotteita valmistava Fiskars aikoo lopettaa Helsingin keramiikkatehtaan ja siirtää tuotannon Suomen ulkopuolelle ensi vuonna. Helsingin keramiikkatehdas oli viime vuoden kevääseen saakka Arabian tehdas.

Yt-neuvottelut henkilöstön kanssa alkavat ensi viikolla, ja 130:tä työntekijää uhkaa irtisanominen.

Fiskars kertoi tänään myös uudesta, kaksivuotisesta rakenneohjelmasta, jonka on määrä yksinkertaistaa valmistusta ja jakelua. Suunnitelmat keramiikkatehtaan tuotannon siirtämisestä liittyvät tähän, sanoo viestintäjohtaja Maija Taimi.

Fiskarsin mukaan keramiikkatuotanto ei ole Suomessa kestävällä pohjalla aiemmista investoinneista huolimatta. Tällä haavaa Fiskarsilla on sopimusvalmistajia muun muassa Thaimaassa.

Fiskarsin tuotekehitys ja pääkonttoritoiminnot jatkavat Suomessa.

"Tunnelma on hyvin järkyttynyt"

Keramiikkatehtaan pääluottamusmiehen Tuula Kariveden mukaan tieto tuotannon siirrosta pois Suomesta tuli järkytyksenä, vaikka tällä hetkellä on hiljaista tehtaalla ollutkin. Tämä esitys tuli silti suurena yllätyksenä.

– Osa on joutunut lähtemään töistä pois, ei pysty olemaan.

Muumimukeissa on jo kauan ollut Made in Thailand -tarra

Globaalista toimitusketjusta vastaava johtaja Risto Gaggl sanoo, että esimerkiksi Muumimukeja valmistetaan jo Thaimaassa, ja Helsingin keramiikkatehdas keskittyy laakatuotteiden eli lautasten ja vatien valmistukseen.

Fiskarsilla on sopimusvalmistajia ympäri maailmaa, niin Euroopassa kuin Thaimaassa ja Kiinassakin.

Gaggl korostaa, että Fiskars on globaali yritys, jolla on tavoite olla globaali kulutustavarayritys.

– Meidän markkinamme ovat globaalit.

Gaggl sanoo, että Fiskarsin tehtävä on varmistaa brändien kilpailukyky tulevaisuudessakin. Hän sanoo, että esimerkiksi Arabia on yksi tuotemerkki, eikä tuoreella kaksivuotisella toimenpideohjelmalla toimitusketjun tehostamiseksi ole mitään tekemistä brändin kanssa.

– Arabian brändi on ja säilyy.

Fiskarsin muiden Suomen-tehtaiden kohtalosta Gaggl ei kerro vielä mitään. Suunnitelmia ei ole, hän sanoo.